#### E L Ő T E R J E S Z T É S

### Szombathely Megyei Jogú Város Gazdasági és Városstratégiai Bizottságának

###  2019. február 25-i ülésére

**Javaslat Szombathely, Sándor László utca – Vadász utca – Határőr utca által határolt lakótömb belső úthálózat kezelői jogának átadás-átvételére**

A Gyöngyös’ 3000 Víziközmű Társulat és Építőközösség beruházásában elkészült a Szombathely, Sándor László utca – Vadász utca – Határőr utca által határolt lakótömb belső úthálózata és közművei.

A beruházással érintett utcák a következők: Rák utca 12820 hrsz., Skorpió utca 12830 hrsz., Göncöl utca 12845 hrsz., Fiastyúk utca 12863 hrsz., Esthajnal utca 12881 hrsz., Határőr utca 12801 hrsz., Oroszlán utca 12890 hrsz., Orion utca 12909 hrsz.

Az utak, járdák területe Önkormányzati tulajdonba kerültek a beruházást megelőzően.

Az utak, járdák műszaki átadás-átvétele megtörtént, forgalomba helyezésükre 2008. február hónapban került sor.

Az Építőközösség az eltelt időszakban keletkezett útburkolat hibák javítását, a megsüllyedt, hiányos kiemelt szegélyek cseréjét, pótlását, közműszerelvények szintbe helyezését 2018. október, november hónapban elvégeztette, a járdákon az ingatlanok beépítései miatt viszont több burkolathiba is található.

Az Építőközösség kéri az Önkormányzatot, hogy a lakóterület úthálózatát vegye kezelésbe.

Az Építőközösség és az Önkormányzat között az út- és közműépítés tárgyában 2006. március 30-án megállapodás jött létre. A megállapodásban rögzítésre került, hogy az Építtető (Építőközösség) tudomásul veszi, hogy az Önkormányzat kezelésre csak az építési engedélyben foglaltaknak megfelelő pályaszerkezettel és teherbírással, I. osztályú minőségben megépített közlekedési területeket veszi át a végleges forgalomba helyezési eljárás után. A kezelésbe vételről jelen megállapodást aláíró felek külön megállapodásban rendelkeznek.

A kezelésbe vételhez szükséges megállapodás megkötéséhez be kell nyújtani az Önkormányzathoz az érintett ingatlanokon telepített növények dendrológiai bemérését, az Önkormányzati Ingatlanvagyon-kataszteri nyilvántartáshoz szükséges dokumentumokat az önkormányzatok tulajdonában lévő ingatlanvagyon nyilvántartási és adatszolgáltatási rendjéről szóló 48/2001. (III.27.) Kormányrendeletnek megfelelően. Az átadáshoz szükséges megállapodás megkötéséig a megrongált járdaszakaszokat ki kell javítani, vagy csatolni kell az ingatlan tulajdonosok nyilatkozatát arra vonatkozóan, hogy a megrongált járdaszakaszokat az Építőközösség helyett az érintett ingatlan tulajdonosok végeztetik el saját költségükön. Azon ingatlanoknál, ahol a kapubejárók nem az eredetileg tervezett helyükön valósultak meg a beépítést követően, a régi kapubejárót meg kell szüntetni, vagy parkolóhelyet kell kialakítani. A gyalogjárda és az útburkolat közötti területet egységesen gyepesíteni kell, tervezett utcafásítás esetén a lakossági kivitelezésben megvalósult növénytelepítés egyedeit a területről kártérítés nélkül köteles saját költségen áttelepíteni, megszüntetni.

Kérem a Tisztelt Bizottságot, hogy a Szombathely, Sándor László utca – Vadász utca – Határőr utca által határolt lakótömb belső úthálózat kezelői jogának átadás-átvételéről szóló előterjesztést megtárgyalni és elfogadni szíveskedjék.

**Szombathely, 2019. február 21.**

 /: Illés Károly:/

**Határozati Javaslat**

**…/2019.(II. 25.) GVB. sz. határozat**

A Gazdasági és Városstratégiai Bizottság a Szombathely, Sándor László utca – Vadász utca – Határőr utca által határolt lakótömb belső úthálózat kezelői jogának átadás-átvételéről szóló előterjesztést megtárgyalta és az alábbi döntést hozta.

1. A Bizottság egyetért azzal, hogy a Szombathely, Sándor László utca – Vadász utca – Határőr utca által határolt lakótömb belső úthálózat közútkezelő jogát Szombathely Megyei Jogú Város Önkormányzata a Gyöngyös’ 3000 Víziközmű Társulat és Építőközösségtől átvegye az alábbiak teljesülése esetén:
* A kezelésbe vétel feltétele a kezelésbe vételről szóló megállapodás megkötése a Gyöngyös’ 3000 Víziközmű Társulat és Építőközösség, valamint Szombathely Megyei Jogú Város Önkormányzata között.
* A megállapodás megkötéséhez csatolni kell az Önkormányzathoz az érintett ingatlanokon telepített növények dendrológiai bemérését, az Önkormányzati Ingatlanvagyon-kataszteri nyilvántartáshoz szükséges dokumentumokat az önkormányzatok tulajdonában lévő ingatlanvagyon nyilvántartási és adatszolgáltatási rendjéről szóló 48/2001. (III.27.) Kormányrendeletnek megfelelően.
* Az átadáshoz szükséges megállapodás megkötéséig a megrongált járdaszakaszokat ki kell javítani, vagy csatolni kell az ingatlan tulajdonosok nyilatkozatát arra vonatkozóan, hogy a megrongált járdaszakaszokat az Építőközösség helyett az érintett ingatlan tulajdonosok végeztetik el saját költségükön. Azon ingatlanoknál, ahol a kapubejárók nem az eredetileg tervezett helyükön valósultak meg a beépítést követően, a régi kapubejárót meg kell szüntetni, vagy parkolóhelyet kell kialakítani. A gyalogjárda és az útburkolat közötti területet egységesen gyepesíteni kell, tervezett utcafásítás esetén a lakossági kivitelezésben megvalósult növénytelepítés egyedeit a területről kártérítés nélkül köteles saját költségen áttelepíteni, megszüntetni.
1. A Bizottság felhatalmazza a polgármestert, hogy a határozat 1. pontjában előírtak teljesítését követően az átadás-átvételre vonatkozó megállapodást aláírja.
2. A Bizottság felkéri a polgármestert, hogy az Építőközösség által átadott adatoknak az Önkormányzat által vezetendő nyilvántartásokba történő átvezetéséről gondoskodjon.

**Felelős**: Dr. Puskás Tivadar polgármester

Lendvai Ferenc, a Gazdasági és Városstratégiai Bizottság elnöke

 Dr Károlyi Ákos jegyző

(a végrehajtás előkészítéséért:

 Lakézi Gábor, a Városüzemeltetési Osztály vezetője

**Határidő:** 1. pont: azonnal

 2-3. pont: az 1. pontban előírtak teljesülését követő 30 nap